কমিটি তার রিপোর্টের গোড়াতেই ব্যক্তিপরিসর সুরক্ষার গুরুত্ব ব্যাখ্যা করতে গিয়ে বলেছে যে পুট্টাস্বামী মামলার রায় নাগরিককে শুধুমাত্র রাষ্ট্রের নজরদারি থেকে সুরক্ষার বলয় প্রদান করেনি, ব্যবসায়িক, ধর্মীয়, স্বেচ্ছাসেবী বা মৌলবাদী সংগঠনের মত সকল প্রকার না-রাষ্ট্রিক (নন-স্টেট অ্যাক্টরস) প্রতিষ্ঠানের শ্যেনচক্ষুর হাত থেকেও ব্যক্তিপরিসরকে সুরক্ষার প্রতিশ্রুতি দিয়েছে। যেহেতু, তথ্যসুরক্ষার এই প্রতিশ্রুতিকে কার্যকর করার জন্য প্রয়োজন একটি উপযুক্ত আইনি কাঠামো, তাই শ্রীকৃষ্ণ কমিটির রিপোর্ট ও খসড়া বিলটিএত গুরুত্বপূর্ণ। রিপোর্টে যে সমস্ত ব্যক্তিগত তথ্যকে সংবেদনশীল বলা হয়েছে তার মধ্যে রয়েছে পাসওয়ার্ড, আর্থিক লেনদেন সংক্রান্ত তথ্য, স্বাস্থ্য সম্বন্ধীয় তথ্য, যৌন জীবন ও যৌন পক্ষপাত, বায়োমেট্রিক তথ্য ইত্যাদি। সংবেদনশীল তথ্যের মধ্যে সামাজিক-রাজনৈতিক বিষয়, যেমন ব্যক্তির ধর্ম, জাতি, রাজনৈতিক বিশ্বাস, দলীয় অবস্থান ইত্যাদি গুরুত্ব পেয়েছে।